Megvan a népszavazás végleges eredménye
Március 9-én a végleges adatok szerint a választópolgárok 50,51 százaléka, összesen 4 millió 61 ezer 15 ember voksolt a péntek késő este nyilvánosságra hozott végleges adatok szerint.
Az előzetes várakozásoknak megfelelően a külföldön leadott szavazatok nem változtattak a referendum eredményén, a választók többsége úgy döntött, töröljék el a vizitdíjat és a kórházi napidíjat, és ne vezessék be a tandíjat Magyarországon. Az eredmény egyelőre nem jogerős, három napig lehet megtámadni a Legfelsőbb Bíróságon.

A kórházi napidíj eltörlésével kapcsolatban 3 385 981 választó, az érvényesen szavazók 84,08 százaléka voksolt igennel, míg nemmel 640 936-an szavaztak. A vizitódíj eltörlésére 3 321 313 -en voksoltak, ami az érvényes szavazatok 82,42 százaléka volt, a nem szavazatok száma ebben a kérdésben 708 283 volt. Arra, hogy ne vezessék be a tandíjat 3 309 616 szavazat érkezett, ami az érvényes szavazatok 82,22 százalékát teszi ki. A nem szavazatok száma ebben az esetben 715 642 volt.

A népszavazás eredménye három évig köti az Országgyűlést, vagyis ennyi ideig nem dönthet ezzel ellentétesen.